DA Den Europæiske Unions Tidende L 168/95

KOMMISSIONENS GENNEMFØRELSESFORORDNING (EU) Nr. 615/2014

af 6. juni 2014

om gennemførelsesbestemmelser til Europa-Parlamentets og Rådets forordning (EU) nr. 1306/2013 og Europa-Parlamentets og Rådets forordning (EU) nr. 1308/2013 for så vidt angår arbejdsprogrammer for støtte til olivenolie- og spiseolivensektoren

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (1), særlig artikel 57, stk. 2, artikel 58, stk. 4, artikel 62, stk. 2, artikel 63, stk. 5, artikel 64, stk. 7, og artikel 66, stk. 4,

under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (2), særlig artikel 31, og

ud fra følgende betragtninger:

(1) Ved forordning (EU) nr. 1308/2013 fastsættes bestemmelser om støtteprogrammer for olivenolie- og spiseolivenoliesektoren. For at sikre at programmerne fungerer på tilfredsstillende vis, og for at sikre ensartet gennemførelse af den nye retlige ramme, bør Kommissionen tillægges beføjelser til at vedtage gennemførelsesretsakter, som fastsætter foranstaltninger for forordningens gennemførelse for så vidt angår disse arbejdsprogrammer. Disse gennemførelsesretsakter bør træde i stedet for bestemmelserne i forordning (EF) nr. 867/2008, ophævet ved Kommissionens delegerede forordning (EU) nr. 611/2014 (3).

(2) For at gøre det muligt for de producerende medlemsstater at indføre støtteordningen for olivenolie- og spiseolivensektoren bør der fastlægges procedurer for arbejdsprogrammer og for ændringer af disse, udbetaling af Unionens finansiering, herunder for udbetaling af forskud, størrelsen af den sikkerhed, der skal stilles, kontrol, kontrolrapporter, korrektioner og sanktioner i tilfælde af uregelmæssigheder og forsømmelser i forbindelse med anvendelsen af arbejdsprogrammerne.

(3) For at muliggøre korrekt anvendelse af den finansiering, der står til rådighed i den enkelte medlemsstat, bør der fastsættes en årlig procedure for ændring af de godkendte arbejdsprogrammer for det efterfølgende år, således at der tages hensyn til eventuelle behørigt begrundede ændringer i forhold til de oprindelige betingelser. Desuden bør medlemsstaterne kunne fastsætte hvilke betingelser, der skal være opfyldt, for at kunne foretage en ændring af budgettet for arbejdsprogrammerne, uden at de årlige beløb, som de producerende medlemsstater har fastsat i henhold til artikel 29, stk. 2, i forordning (EU) nr. 1308/2013, overskrides. I forbindelse med ændringer af arbejdsprogrammer og for at give mulighed for fleksibilitet i anvendelsen af arbejdsprogrammerne, bør der fastsættes en sidste frist for indgivelse af ansøgninger.

(4) For at gøre det muligt for organisationerne i olivensektoren at påbegynde gennemførelsen af arbejdsprogrammerne i tide, bør det fastsættes, at de støttemodtagende organisationer i olivensektoren mod at stille en sikkerhed på de betingelser, der er fastsat i forordning (EU) nr. 1306/2013, vil kunne få et forskud på højst 90 % af de årlige støtteberettigede udgifter under det godkendte arbejdsprogram. Vilkårene for udbetaling af dette forskud bør derfor fastsættes.

(5) Der bør fastsættes, at en ansøgning om støtte skal indgives af en godkendt producentorganisation, en godkendt sammenslutning af producentorganisationer og en godkendt brancheorganisation (herefter »støttemodtagende organisationer«) til medlemsstatens betalingsorgan i henhold til en nærmere fastsat tidsplan. Det bør også fastsættes, at en sådan ansøgning skal udfærdiges i henhold til en model, som den kompetente myndighed fastlægger, og at den skal ledsages af bilag med henblik på gennemførelsen af arbejdsprogrammerne og de afholdte udgifter. Det bør fastsættes, at medlemsstatens betalingsorgan udbetaler støtten og frigiver sikkerhedsstillelsen efter at hele arbejdsprogrammet er afsluttet, bilagene er verificeret og kontrollerne er gennemført.

(6) For at sikre at arbejdsprogrammerne gennemføres på tilfredsstillende vis bør de berørte medlemsstater på grundlag af en risikoanalyse fastlægge en plan for kontroller på stedet af en stikprøve af støttemodtagende organisationer og kontrollerer, at vilkårene for tildeling af støtte fra Unionen er opfyldt. Det bør fastsættes, at der i forbindelse med hver kontrol på stedet udfærdiges en detaljeret kontrolrapport. Det bør endvidere fastsættes, at medlemsstaterne for at imødegå uregelmæssigheder indfører et passende system for korrektioner og sanktioner, i henhold til hvilket ethvert uretmæssigt udbetalt beløb, eventuelt forhøjet med renter, inddrives.

(7) For at sikre opfølgningen af arbejdsprogrammernes gennemførelse og evaluering heraf for hele programmernes gennemførelsesperiode bør det fastsættes, at de støttemodtagende organisationer udarbejder en rapport over deres aktiviteter og fremsender den til de berørte medlemsstaters myndigheder. Det bør derfor fastsættes, at disse rapporter også forelægges for Kommissionen.

(8) For at øge den samlede virkning af de arbejdsprogrammer, der gennemføres på området opfølgning og forvaltning af olivenolie- og spiseolivensektoren og -markedet, bør det fastsættes, at de støttemodtagende organisationer og medlemsstaterne på deres websteder skal offentliggøre resultaterne af de trufne foranstaltninger.

(9) Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter —

VEDTAGET DENNE FORORDNING:

Artikel 1

Anvendelsesområde

Ved denne forordning fastsættes gennemførelsesbestemmelser til forordning (EU) nr. 1308/2013 for så vidt angår gennemførelse af arbejdsprogrammer i olivenolie- og spiseolivensektoren, ændringer heraf, udbetaling af støtte, herunder forskud, procedurer, der skal anvendes, og beløbsstørrelsen af den sikkerhed, der skal stilles, når en ansøgning om godkendelse af et arbejdsprogram indgives, og når et forskud udbetales.

Artikel 2

Ændring af arbejdsprogrammet

1. En støttemodtagende organisation kan efter en procedure, som medlemsstaten fastlægger, anmode om ændringer af indholdet af og budgettet for sit allerede godkendte arbejdsprogram, uden at disse ændringer må føre til en overskridelse af det beløb, der er fastsat i henhold til artikel 29, stk. 2, i forordning (EU) nr. 1308/2013 for den berørte medlemsstat.

2. En ansøgning om ændring af et arbejdsprogram, herunder sammenlægning af særskilte arbejdsprogrammer, vedlægges bilag, hvori de foreslåede ændringer og følgerne af dem beskrives og begrundes. Den støttemodtagende organisation forelægger medlemsstatens kompetente myndighed ansøgningen senest den 31. december året før det år, hvor arbejdsprogrammet gennemføres.

3. Hvis støttemodtagende organisationer, som har foretaget en sammenlægning, tidligere har benyttet særskilte arbejdsprogrammer, skal de gennemføre disse programmer parallelt og særskilt frem til den 1. januar i året efter sammenlægningen.

Uanset første afsnit kan medlemsstaterne give støttemodtagende organisationer, som er lagt sammen, der indsender en behørigt begrundet ansøgning derom, tilladelse til at gennemføre deres respektive arbejdsprogrammer parallelt uden at foretage nogen sammenlægning deraf.

4. Ændringer i et arbejdsprogram skal finde anvendelse to måneder efter at den kompetente myndighed har modtaget ansøgning om ændring, medmindre den kompetente myndighed er af den opfattelse, at ændringerne ikke opfylder gældende betingelser. I dette tilfælde underretter myndigheden den støttemodtagende organisation, som har indgivet ansøgningen, som derefter kan fremlægge en revideret version af sit arbejdsprogram.

5. Hvis den EU-finansiering, som den støttemodtagende organisation har opnået, er lavere end det godkendte arbejdsprogram, kan støttemodtageren tilpasse sit program efter den opnåede finansiering. Støttemodtageren anmoder om godkendelse af denne ændring af arbejdsprogrammet hos de kompetente myndigheder.

6. Uanset stk. 2 og 4 kan den kompetente myndighed under gennemførelsen af et arbejdsprogram godkende ændringer af en foranstaltning i arbejdsprogrammet, forudsat at:

a) den ansvarlige myndighed underrettes om ændringen af foranstaltningen to måneder før gennemførelsen af den pågældende foranstaltning starter

b) meddelelsen ledsages af dokumentation, som redegør for ændringerne og deres art og betydning, og som viser, at den pågældende ændring ikke ændrer arbejdsprogrammets oprindelige målsætning

c) de finansielle midler, som tildeles den pågældende foranstaltning, ændres ikke

d) fordeling af midler til andre foranstaltninger inden for den berørte foranstaltnings område overstiger ikke 40 000 EUR

7. Hvis den kompetente myndighed ikke inden for en måned efter meddelelsen om ændringen gør indsigelse, som er begrundet i manglende overholdelse af betingelserne i stk. 6, anses ændringen for godkendt.

Artikel 3

Forskud

1. En støttemodtagende organisation, der har indgivet den i artikel 7, stk. 3, litra h), i delegeret forordning (EU) nr. 611/2014 fastsatte ansøgning om forskud, modtager på de i stk. 2 fastsatte betingelser et samlet forskud på højst 90 % af Unionens bidrag, der er fastsat for hvert år, som er omfattet af det godkendte arbejdsprogram.

2. Inden udgangen af den måned, der følger efter starten på hvert års gennemførelse af det godkendte arbejdsprogram udbetaler medlemsstaten en første rate svarende til halvdelen af det i stk. 1 omhandlede forskudsbeløb til den pågældende støttemodtagende organisation. En anden forskudsrate svarende til den resterende halvdel af nævnte beløb udbetales efter den i stk. 3 fastsatte kontrol.

3. Medlemsstaten kontrollerer, at den første rate af forskuddet rent faktisk er opbrugt og at de foranstaltninger, som er knyttet til den, er gennemført, før den udbetaler den næste rate. Denne kontrol foretages af medlemsstaten på grundlag af den årlige rapport, der er omhandlet i artikel 9, eller af den kontrolrapport, der er omhandlet i artikel 7.

Artikel 4

Sikkerhedsstillelse

1. For at de forskud, der er omhandlet i artikel 3, kan komme til udbetaling, skal den pågældende støttemodtagende organisation stille en sikkerhed, jf. artikel 66, stk. 1, i forordning (EU) nr. 1306/2013 svarende til 110 % af det forskudsbeløb, der er ansøgt om.

2. Før en dato, som medlemsstaten fastsætter, dog senest den 31. marts, kan de berørte støttemodtagende organisationer indgive ansøgning til den berørte medlemsstat om, at sikkerheden i stk. 1 frigives for op til et beløb, der svarer til alle de udgifter, der svarer til det første forskudsbeløb, der rent faktisk er afholdt og kontrolleret af medlemsstaten. Medlemsstaten skal fastsætte, hvilke bilag der skal vedlægges ansøgningen, samt kontrollere disse, og frigiver den sikkerhedsstillelse, der svarer til de berørte udgifter, senest i løbet af den anden måned efter den måned, hvor ansøgningen er indsendt.

Artikel 5

Udbetaling af EU-finansieringen

1. For at få udbetalt EU-finansieringen i henhold til artikel 29, stk. 2, i forordning (EU) nr. 1308/2013, indsender en støttemodtagende organisation inden en dato, som medlemsstaten skal fastsætte, dog senest den 30. juni i det år, der følger efter hvert år, hvor arbejdsprogrammet er gennemført, en finansieringsansøgning til medlemsstatens betalingsorgan.

Medlemsstatens betalingsorgan kan udbetale restbeløbet af den EU-finansiering, der svarer til hvert års gennemførelse, til de støttemodtagende organisationer, efter at det på grundlag af den i artikel 9 omhandlede årlige rapport eller den i artikel 7 omhandlede kontrolrapport er fundet godtgjort, at de foranstaltninger, der svarer til de to forskudsrater, der omhandlet i artikel 3, stk. 3, rent faktisk er gennemført.

Ingen ansøgning om EU-finansiering, som indsendes efter den 30. juni, kan komme i betragtning, og beløb, der eventuelt er oppebåret som forskud på finansiering af arbejdsprogrammet, tilbagebetales efter proceduren i artikel 8.

2. Ansøgningen om EU-finansiering opstilles efter en model, der skal fastlægges af medlemsstatens kompetente myndighed. Ansøgningen skal for at komme i betragtning være vedlagt:

a) en rapport, der indeholder følgende i) en nøjagtig beskrivelse af de afsluttede etaper af arbejdsprogrammet opdelt på de i artikel 3 i delegeret forordning (EU) nr. 611/2014 omhandlede områder og foranstaltninger ii) eventuelt en begrundelse for forskelle mellem etaperne af det af medlemsstaten godkendte arbejdsprogram og de reelt afsluttede etaper af arbejdsprogrammet og angivelse af de finansielle følger iii) en evaluering af arbejdsprogrammet på grundlag af de kriterier, der er fastsat i artikel 6 i delegeret forordning (EU) nr. 611/2014

b) fakturaer og bankbilag, som dokumentation for betalingen af de afholdte udgifter i arbejdsprogrammets gennemførelsesperiode

c) eventuelt bilag som dokumentation for den reelle betaling af de støttemodtagende organisationers og medlemsstatens finansielle bidrag

3. Finansieringsansøgninger, som ikke overholder de i stk. 1 og 2 fastsatte betingelser, betragtes som uantagelige og afvises. Den støttemodtagende organisation kan indgive en ny finansieringsansøgning sammen med begrundelser og de manglende oplysninger inden for en tidsfrist, som fastsættes af medlemsstaten.

4. Ansøgninger, der vedrører udgifter til gennemførte foranstaltninger, som er afholdt mere end to måneder efter afslutningen af gennemførelsesperioden for arbejdsprogrammet, afvises.

5. Senest tre måneder efter den dato, hvor finansieringsansøgningen og de i stk. 2 omhandlede ledsagedokumenter er indsendt, udbetaler medlemsstaten efter at have gennemgået ledsagedokumenterne og foretaget den kontrol, der er omhandlet i artikel 6, den skyldige EU-finansiering og frigiver eventuelt den sikkerhedsstillelse, der er omhandlet i artikel 4. Den sikkerhedsstillelse, der er omhandlet i artikel 7, stk. 3, litra g), i delegeret forordning (EU) nr. 611/2014 frigives efter afslutningen af hele arbejdsprogrammet, gennemgangen af ledsagedokumenterne og gennemførelse af den kontrol, der er omhandlet i artikel 6.

Artikel 6

Kontrol på stedet

1. Medlemsstaterne kontrollerer, om betingelserne for EU-finansiering overholdes, især med hensyn til følgende aspekter:

a) overholdelsen af de betingelser for godkendelse af støttemodtagere, som er fastsat i artikel 152, 154, 156, 157 og 158 i forordning (EU) nr. 1308/2013

b) gennemførelsen af de godkendte arbejdsprogrammer, navnlig investeringsforanstaltninger og tjenesteydelser

c) de rent faktisk afholdte udgifter set i forhold til den finansiering, som der er ansøgt om, og det finansielle bidrag fra de berørte erhvervsdrivenden inden for olivensektoren

2. Medlemsstatens kompetente myndigheder gennemfører planer for kontrol af arbejdsprogrammer af en stikprøve af støttemodtagende organisationer, som er udvalgt på grundlag af en risikoanalyse og omfatter pr. år mindst 30 % af de organisationer, der modtager EU-finansiering i henhold til artikel 29 i forordning (EU) nr. 1308/2013. Udvælgelsen af stikprøven tages hensyn til følgende:

a) alle producentorganisationer og deres sammenslutninger kontrolleres på stedet mindst én gang under det godkendte arbejdsprograms gennemførelse efter at forskuddet er udbetalt og før den sidste udbetaling af EU-finansiering

b) alle brancheorganisationer kontrolleres hvert år, som hvert godkendt arbejdsprogram gennemføres. Hvis de i løbet af året har modtaget forskud, skal kontrollen gennemføres efter datoen for udbetalingen af dette forskud

Hvis der som led i kontrollen påvises uregelmæssigheder, foretager den ansvarlige myndighed yderligere kontrol i løbet af det indeværende år og øger antallet af støttemodtagende organisationer, der skal kontrolleres det efterfølgende år.

3. Den kompetente myndighed fastsætter, hvilke støttemodtagende organisationer der skal kontrolleres, på grundlag af en risikoanalyse baseret på følgende kriterier:

a) finansieringsbeløbet for det godkendte arbejdsprogram

b) særtrækkene ved de foranstaltninger, der finansieres under arbejdsprogrammet

c) arbejdsprogrammernes gennemførelsesstade

d) de forhold, der er konstateret under kontroller på stedet eller efterprøvninger som led i den godkendelsesprocedure, der er omhandlet i artikel 154, stk. 4, og artikel 158, stk. 5, i forordning (EU) nr. 1308/2013

e) andre risikokriterier, som fastlægges af medlemsstaterne.

4. Kontrollen på stedet er uanmeldt. Dog kan der for at lette den materielle tilrettelæggelse af kontrollen gives den støttemodtagende organisation, der skal kontrolleres, et varsel på højst 48 timer.

5. Varigheden af den enkelte kontrol på stedet skal svare til det godkendte arbejdsprograms gennemførelsesstade og til de afholdte udgifter til investeringer og tjenesteydelser.

Artikel 7

Kontrolrapporter

I forbindelse med hver kontrol på stedet som omhandlet i artikel 6 udfærdiges en detaljeret kontrolrapport, der bl.a. indeholder følgende oplysninger:

a) kontroldatoen og kontrollens varighed

b) en liste over de tilstedeværende personer

c) en liste over de kontrollerede fakturaer

d) referencer til fakturaer, der er udvalgt i købs- eller salgsregistre og momsregistre, hvori de udvalgte fakturaer er registreret

e) bankbilag for betalingen af de udvalgte beløb

f) en angivelse af, hvilke allerede trufne foranstaltninger der specifikt er analyseret på stedet.

g) kontrolresultat

Artikel 8

Uretmæssigt udbetalte beløb og sanktioner

1. Hvis tilbagetrækningen af den i artikel 154 og 158 i forordning (EU) nr. 1308/2013 omhandlede godkendelse skyldes, at den støttemodtagende organisation har handlet forsætligt eller groft uagtsomt, skal den støttemodtagende organisation udelukkes fra EU-finansiering af det samlede arbejdsprogram.

2. Hvis en foranstaltning ikke er iværksat i overensstemmelse med arbejdsprogrammet, udelukkes den støttemodtagende organisation fra finansiering af den pågældende foranstaltning.

3. Hvis en foranstaltning, som senere viser sig ikke at være støtteberettiget, er gennemført i overensstemmelse med det godkendte arbejdsprogram, kan medlemsstaten beslutte at udbetale det forfaldne finansieringsbeløb eller ikke at inddrive allerede udbetalte beløb, hvis en sådan beslutning er tilladt i tilsvarende tilfælde, som finansieres via det nationale budget, og hvis den støttemodtagende organisation ikke har handlet uagtsomt eller forsætligt.

4. Er der tale om grov uagtsomhed eller urigtige angivelser udelukkes den støttemodtagende organisation fra at modtage:

a) offentlig finansiering for hele arbejdsprogrammet og

b) EU-finansiering i henhold til artikel 29 i forordning (EU) nr. 1308/2013 i den samlede treårsperiode efter den periode, i hvilken uregelmæssigheden er konstateret

5. Hvis finansieringen udelukkes i henhold til stk. 1, 2 og 4, inddriver den kompetente myndighed det offentlige støttebeløb, som allerede er udbetalt til den støttemodtagende organisation.

6. De beløb, som inddrives i henhold til stk. stk. 5, og som er en del af EU-finansiering, forhøjes i givet fald med renter, der beregnes på grundlag af:

a) den periode, der forløber mellem betalingen og tilbagebetalingen fra modtageren

b) den sats, som Den Europæiske Centralbank anvender for sine vigtigste refinansieringsoperationer som offentliggjort i C-udgaven af Den Europæiske Unions Tidende, og som gælder på datoen for den uretmæssige udbetaling, forhøjet med tre procentpoint

7. De beløb, der er en del af EU-finansiering, som inddrives i henhold til denne artikel, betales til betalingsorganet og fratrækkes de udgifter, der finansieres af Den Europæiske Garantifond for Landbruget.

Artikel 9

Rapport fra de støttemodtagende organisationer

1. De støttemodtagende organisationer forelægger hvert år før den 1. maj for de kompetente nationale myndigheder en årsrapport om gennemførelsen af arbejdsprogrammet under det foregående gennemførelsesår. Rapporterne skal omfatte:

a) de afsluttede eller igangværende etaper af arbejdsprogrammet

b) de vigtigste ændringer af arbejdsprogrammet

c) en evaluering af de allerede opnåede resultater på grundlag af de indikatorer, der er fastsat i artikel 7, stk. 3, litra f), i delegeret forordning (EU) nr. 611/2014

For arbejdsprogrammets sidste gennemførelsesår erstattes den i første afsnit fastsatte rapport af en endelig rapport.

2. Den endelige rapport udgør en evaluering af arbejdsprogrammet og indeholder mindst følgende oplysninger:

a) en redegørelse for, i hvilken udstrækning programmets mål er virkeliggjort, på grundlag af de indikatorer, der er fastsat i artikel 7, stk. 3, litra f), i delegeret forordning (EU) nr. 611/2014 og alle andre relevante kriterier

b) en redegørelse for de foretagne ændringer af arbejdsprogrammet

c) eventuelt en angivelse af oplysninger, der skal tages i betragtning ved udarbejdelsen af det næste arbejdsprogram

3. Oplysninger indsamlet og undersøgelser udarbejdet i forbindelse med gennemførelse af aktiviteter i henhold til artikel 3, stk. 1, litra a), i delegeret forordning (EU) nr. 611/2014 offentliggøres på den støttemodtagende organisations websted efter at den pågældende foranstaltning er afsluttet.

Artikel 10

Meddelelser fra medlemsstaterne

1. Inden et nyt treårigt arbejdsprogram indledes, dog senest den 31. januar i året efter at det foregående program er afsluttet, meddeler de kompetente myndigheder Kommissionen de nationale foranstaltninger til gennemførelse af denne forordning, navnlig hvad angår:

a) de betingelser for godkendelse af støttemodtagende organisationer, som er fastsat i artikel 152, 156 og 157 i forordning (EU) nr. 1308/2013

b) de supplerende betingelser, som præciserer de støtteberettigede foranstaltninger, der træffes i henhold til artikel 3, stk. 3, i delegeret forordning (EU) nr. 611/2014

c) de retningslinjer og prioriteter for olivensektoren, der er omhandlet i artikel 6, stk. 1, litra a), i delegeret forordning (EU) nr. 611/2014 og de kvantitative og kvalitative indikatorer for effektivitet, der er omhandlet i artikel 7, stk. 1, litra f), i nævnte delegerede forordning

d) den frist, der er omhandlet i artikel 2, stk. 3

e) reglerne for forskud som omhandlet i artikel 3 og eventuelt udbetaling af nationale midler

f) anvendelsen af den kontrol, der er omhandlet i artikel 6, og de sanktioner og korrektioner, der er fastsat i artikel 8

2. Senest den 1. maj hvert år, hvor de godkendte arbejdsprogrammer gennemføres, sender de kompetente myndigheder Kommission oplysninger om:

a) arbejdsprogrammerne og nærmere enkeltheder i forbindelse hermed, opdelt på type af støttemodtagende organisation, område og foranstaltninger og regioner

b) det finansieringsbeløb, der er afsat til hvert arbejdsprogram

c) den fastsatte tidsplan for EU-finansieringen pr. regnskabsår i hele den periode, hvor arbejdsprogrammerne gennemføres

3. Senest den 20. oktober hvert år, hvor de godkendte arbejdsprogrammer gennemføres, sender de kompetente myndigheder Kommission en rapport om gennemførelsen af denne forordning, der mindst skal indeholde følgende:

a) oplysning om antallet af finansierede arbejdsprogrammer, antallet af modtagere, olivenarealerne, antallet af oliemøller og forarbejdningsanlæg og de berørte mængder olivenolie og spiseoliven

b) beskrivelse af de foranstaltninger, der er truffet på de forskellige områder

c) oplysning om forskelle mellem planlagte foranstaltninger og rent faktisk trufne foranstaltninger og de udgiftsmæssige virkninger heraf

d) bedømmelse og evaluering af arbejdsprogrammerne, bl.a. med hensyn til den evaluering, der er omhandlet i artikel 5, stk. 2, litra a), nr. iii

e) statistikker over den kontrol og de kontrolrapporter, der er gennemført i henhold til artikel 6 og 7, og de sanktioner eller korrektioner, der er anvendt i henhold til artikel 8

f) oversigt over udgifterne til hvert arbejdsprogram og hvert område og hver foranstaltning samt over EU-bidrag, nationale bidrag og bidrag fra de støttemodtagende organisationer

4. De meddelelser, der er omhandlet i denne artikel, sendes i overensstemmelse med bestemmelserne i Kommissionens forordning (EF) nr. 792/2009 (4).

5. De berørte medlemsstaters kompetente myndigheder offentliggør på deres websteder alle oplysninger indsamlet og undersøgelser udarbejdet i forbindelse med gennemførelsen af foranstaltninger i henhold til artikel 3, stk. 1, litra a), i delegeret forordning (EU) nr. 611/2014, efter at foranstaltningerne er gennemført.

Artikel 11

Ikrafttræden

Denne forordning træder i kraft på syvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 6. juni 2014. På Kommissionens vegne José Manuel BARROSO Formand

(1) EUT L 347 af 20.12.2013, s. 549.

(2) EUT L 347 af 20.12.2013, s. 671.

(3) Kommissionens delegerede forordning (EU) nr. 611/2014 af 11. marts 2014 om supplerende regler til Europa-Parlamentets og Rådets forordning (EU) nr. 1308/2013 for så vidt angår programmer til støtte for olivenolie- og spiseolivensektoren (se side 55 i denne EUT).

(4) Kommissionens forordning (EF) nr. 792/2009 af 31. august 2009 om gennemførelsesbestemmelser for medlemsstaternes formidling til Kommissionen af oplysninger og dokumenter som led i gennemførelsen af de fælles markedsordninger, ordningen med direkte betalinger, fremme af landbrugsprodukter og ordningerne for fjernområderne og øerne i Det Ægæiske Hav (EUT L 228 af 1.9.2009, s. 3).